संसद में गृहमंत्री राजनाथ सिंह का यह कथन कि ‘हम अपना पड़ोसी नहीं बदल सकते,’ एकदम सही है। लेकिन, जब किसी पड़ोसी की हरकतें हद दर्जे को पार कर जाएं ,तो पड़ोसी को सबक जरूर सिखाया जा सकता है। और, अब वह समय आ गया है, जब हमें इस पड़ोसी को एकबार फिर सबक सिखाने की जरूरत है। यह पडोसी 1947, 1965, 1971 और 1999 के चार युद्धों में करारी हार का सबक भूल चुका है। यह ऐसा पड़ोसी है जो, 70 साल से सुधरने का नाम नहीं ले रहा है। दुनिया यह देख चुकी है कि पाकिस्तान पर ‘निंदा और नसीहतें’ कोई असर नहीं करतीं हैं। आजादी के तत्काल बाद इस पडोसी ने अपनी मानसिकता जाहिर कर दी थी। इसलिए हमारे राजनेताओं को किसी ‘गलतफहमी’ का शिकार नहीं होना चाहिए कि ‘संवाद’ से इसे सुधारा जा सकता है। दक्षेस देशों के गृहमंत्रियों के सम्मेलन में भाग लेने गए राजनाथ सिंह के साथ पाकिस्तान सरकार ने जिस तरह ‘अशिष्टता’ का परिचय दिया, उस पर लोकसभा और राज्यसभा दोनों सदनों ने एकमत से पाकिस्तान की निंदा की और सुधरने की नसीहत दी। पक्ष और विपक्ष इस बात पर एकराय था कि पाकिस्तान ने ‘राजनयिक शिष्टाचार’ का उल्लंघन करके ‘गंभीर अपराध’ किया है। जब, दोनों सदन और पक्ष-विपक्ष इस मुद्दे पर एकमत है, तो फिर पाकिस्तान को ‘निंदा और नसीहत की घुट्टी’ क्यों पिलाई जा रही है। इस समय पूरी दुनिया के सामने पाकिस्तान ‘आतंकवाद के जनक और समर्थक’ देश के रूप में पहचान बना चुका है, तो फिर उसे सबक सिखाने में सरकार को हिचकिटाहट क्यों हो रही है?